Jeg har haft en længere proces med Elgiganten dels online gennem deres leverandør Bring og dels Elgigantens varehus i Roskilde på Københavnsvej. 

Forløbet er som følger: 
22/2/2017 køber jeg en bærbar på nettet med en forventet leveringstid på 1-2 dage. Forventer den naturligvis leveret senest den 24/2/2017.

Får at vide den 24/2/2017 at varen er sendt til afsendelse og studser mig over det, da jeg har stået i en situation, hvor jeg havde fået min bærbar stjålet og en ny var derfor akut, men må da vente over weekenden (to yderligere dage) for at modtage den 27/2/2017. 

Den 27/2/2017 skal Bring, som Elgiganten benytter som leverandør, ringe 30-60 minutter før afleveringstid. Det sker ikke, og jeg er derfor ikke hjemme - hvilket er super ærgerligt, da løfter forventes overholdt.

Den 28/2/2017 bliver bærbaren endelig leveret, dog stadig uden at få 'varselsopkaldet' fra Bring. 

Ender med at skrive til Elgiganten, der returnerer fragtudgiften, men ikke vil udstede anden form for kompensation, da bærbaren bruges til erhvervsarbejde ligeledes. Der beklages meget, men der bliver ikke kompenseret.

Den 13/3/2017 slukker bærbaren en sen aften efter at have været forholdsvis varm. Jeg kan ikke umiddelbart få liv i den. Den 14/4/2017 kører jeg til Elgiganten Roskilde for at indlevere bærbaren til reparation med tanke om at få den ombyttet i stedet for repararet, som er en del af reklamationsretten. 

Jeg får at vide, at bærbaren ikke kan ombyttes, da de 14 dage er overskredet (som dog er fortrydelsesretten og derfor forskellig fra reklamationsretten, men som medarbejderen påstår er reklamationsretten). De to medarbejdere, en mand og en kvinde, kommunikerer samtidig, og jeg bliver spist af med at Elgiganten altid overholder købelovgivningen. Jeg stod med en kopi af reklamationsretten beskrevet af Forbrugerrådet Tænk, som nævner, at ombytning eller reparation tæller som et forsøg, og at forbruger kan vælge. 
Det nægter den mandlige servicemedarbejder. 

Efterfølgende gør jeg servicemedarbjederen opmærksom på at fortrydelsesretten ved onlinekøb gælder fra modtagelsestidspunktet og ikke købstidspunktet, og først da vil servicemedarbejderne undersøge muligheden for fortrydelsesretten. Da jeg har skillet mig af med den originale emballage (jeg havde ikke tanker om at bytte min bærbar - hvorfor da beholde den?) var det ikke muligt at returnere bærbaren. 

Jeg gør da servicemedarbejderne opmærksomme på at jeg gerne vil underrettes før der foretages reparation, da jeg ønsker at få ombyttet min vare. Elgigantens reparationskvalitet har en berygtet lav kvalitet, og resulterer ofte i længerevarende reparationsforløb med krumspring, som det fremgår på Elgigantens facebook hjemmeside. Det var dog ikke muligt, fortæller servicemedarbejderne. 

Jeg får dog udleveret en låne bærbar, som er forløbets højdepunkt. Dog har servicemedarbejderne løbende klandret andre kunder for at mangle dokumentation for 'påståede reparationer', afbrudt både mig og andre kunder, mens vi fortalte vores situationer og bandede og svovlede under forløbet.

Jeg efterlod Elgiganten Roskilde med en mærkelig fornemmelse af at være blevet talt ned til, dumt og uforstående overfor hvordan Købelovgivningen med mere rigtigt er skruet sammen - alt i alt, en meget lav grad af service og information.

EDIT: 
Efter at have læst op på købeloven, reklamationsgarantien og Forbrugerrådets udlægning af førnævnte, ringer jeg da op til kundeservice for at bede dem om at bekræfte min udlæggelse af reklamationsgarantien og at få en forsikring om at blive ringet op inden der bliver foretaget en reparation eller en ombytning. Servicemedarbejderen noterer at jeg vil have min besked, men nægter at bekræfte at Elgiganten kun har ét forsøg til at løse problemet og at jeg kan vælge mellem at få ombyttet eller repareret mit produkt.